钦定古今图书集成/明伦汇编/氏族典/第053卷 > 韦洸
## 钦定古今图书集成/明伦汇编/氏族典/第053卷 > 韦洸

按《隋书韦世康传》：“世康弟洸，字世穆，性刚毅，有器干，
少便弓马。仕周，释褐主寝上士，数从征伐，累迁开府，
赐爵卫国县公。高祖为丞相，从季父孝宽击尉迥于
相州，以功拜柱国，进封襄阳郡公。时突厥寇边，皇太
子屯咸阳，令洸统兵出原州道，与寇相遇，击破之。寻
拜江陵总管。未几，以母疾征还，俄拜安州总管。伐陈”
之役，领行军总管。及陈平，拜江州总管。率步骑二万
略定九江，拜广州总管。岁馀，番禺蛮王仲宣聚众为
乱，以兵围洸。洸勒兵拒之，中流矢而卒。赠上柱国，谥
曰“敬。”子协嗣。